Broj: 711-I-2231-P-437-22/23-05-24

Zagreb, 19. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Gorana Palčevskog, OIB:** **……….., zamjenika gradonačelnika Grada Rijeke**,na 28. sjednici održanoj 19. listopada 2023. godine, donosi sljedeću

**ODLUKU**

1. **Obveznik Goran Palčevski, zamjenik gradonačelnika Grada Rijeke, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu iz točke I. ove izreke, obvezniku Goranu Palčevskom izriče se sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo da obveznik Goran Palčevski, zamjenik gradonačelnika Grada Rijeke, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom da obveznik obnaša dužnost zamjenika gradonačelnika grada Rijeke od 07. lipnja 2021.godine, isti ima status obveznika sukladno članku 3. stavku 1. točki 34. ZSSI-a te je dužan postupati po odredbama ZSSI-a.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom stupanja na dužnost koju je Povjerenstvo zaprimilo dana 15. siječnja 2023. godine, imovinsku karticu za 2021. godinu 26. veljače 2023. godine te imovinsku karticu povodom godišnje obveze podnošenja za 2022. godinu 08. svibnja 2023. godine. Nadalje, utvrđeno je da je imovinsku karticu za 2021. godinu obveznik podnio 26. veljače 2023. godine, dakle, sa zakašnjenjem.

Slijedom navedenog, Povjerenstvo je dana 06. lipnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj:711-I-1238-P-487-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti.

Dana 17. srpnja 2023. godine u Povjerenstvu je zaprimljeno očitovanje obveznika u kojem u bitnom navodi da je točno da imovinsku karticu nije podnio u zakonom propisanom roku, kako onu povodom stupanja na dužnost, tako i godišnje imovinske kartice za 2021. i 2022. godinu. Navedeno je da je razlog kašnjenja nedefinirano tumačenje podataka prihoda vezano za njegovu suprugu koja je vanjski suradnik i povremeni konzultant WHO-a i EMEA-e s kojima ima potpisan ugovor u kojem se jasno navodi kako su podaci tajni. Nadalje, naveo je da je tek nakon što je dobio potvrdu stručne službe Povjerenstva da ugovori njegove supruge neće biti javno objavljeni poslao presliku istih te je popunio imovinsku karticu za 2021. godinu. Također navodi da nije popunjavao karticu za 2022. godinu jer je pogrešno smatrao da ga Povjerenstvo prvo treba obavijestiti da je prihvaćena imovinska kartica za 2021. godinu te je tek nakon telefonskog razgovora sa djelatnikom stručne službe Povjerenstva došao do saznanja da Povjerenstvo ne obavještava obveznike o odobravanju imovinskih kartica te je potom podnio i imovinsku karticu za 2022. godinu. Zaključno je naveo da je, iako izvan roka iz članka 10. stavka 4. ZSSI-a, ali do dana podnošenja očitovanja, podnio Povjerenstvu sve imovinske kartice za sve godine obnašanja dužnosti zamjenika gradonačelnika.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Budući je nesporno utvrđeno da obveznik Goran Palčevski nije podnio imovinsku karticu za 2021. godinu u zakonskom roku do 31. siječnja 2022. godine, već sa zakašnjenjem dana 26. veljače 2023. godine, počinio je povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega Povjerenstvo je obzir uzelo činjenicu da je obveznik opravdao svoj propust te je, iako sa zakašnjenjem, ipak podnio imovinsku karticu za 2021. godinu, a također je podnio i imovinsku karticu za 2022. godinu, čime su Povjerenstvo i javnost ipak dobili uvid u njegovo posljednje imovinsko stanje. Stoga je izricanje sankcije opomene u ovom predmetu svrsishodno obzirom na sve navedene okolnosti slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Goran Palčevski, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana